arnastofnun/IGC-2024 huggingface dataset:
Silkihúfur sitja sem fastast

Fimmtán fréttamönnum Ríkisútvarpsins var sagt upp til sparnaðar og einum í markaðsdeild. Eftir það starfa 25 á markaðsdeildinni. Í rúman áratug hafa markaðsmál verið alfa og ómega fjölmiðla. Ráðnir hafa verið markaðsstjórar, atburðastjórnendur, almannatenglar, blaðurfulltrúar, gulmiðafræðingar og ímyndunarstjórar. Yfirleitt á hærra kaupi en blaðamenn. Þessir sérfræðingar í sjónhverfingum sjúga fjármagnið úr fjölmiðlum og gera þeim ókleift að hafa blaðamenn í vinnu. Ríkisútvarpið er í sama vítahring og aðrir fjölmiðlar okkar. Vinnandi starfsmenn eru slegnir af, en silkihúfur sitja sem fastast.
Embættismenn Björns Bjarnasonar

Björn Bjarnason segist ekki hafa ráðið Valtý Sigurðsson og Boga Nilsson til að rannsaka bankahrunið. Það sagði þó

Mogginn. Mig minnir líka, að hann hafi ráðið Valtý til yfirmennsku í kerfinu. Þetta voru þó óhæfir menn til allra verka. Valtýr hefur nokkrum sinnum sannað það síðustu misseri. Og Bogi lét bjóða sér í utanferð í einkaflugvél útrásarvíkinga, sem hann átti að passa. Aðkoma Björns að hruninu fólst í að ráða menn til vinnu í dómsmálageiranum, er ekki gátu sinnt neinu aðhaldi og eftirliti. Og láta þá svo kanna eigið eftirlitsleysi. Björn ber ábyrgð, þótt hann vilji afsökunarbeiðni.
Stríð um minningargreinar

Fréttablaðið ræðst í dag á síðasta vígi Moggans. Tvær minningargreinar eru birtar og hótað fleirum. Ef árásin tekst, er þetta síðasta orrusta Moggans í dauðastríðinu. Margir segja mér, að greinarnar séu það eina, sem kalli á tryggð þeirra við blaðið. Skondið er, að mesta lygin í Mogganum skuli vera síðasta haldreipi blaðsins. Mogginn var ætíð sorprit, sem birti eða birti ekki efni af sértækum ástæðum. Þessar greinar voru samt alltaf mesta lygin. Þar var mannkostum troðið upp á látið fólk. Nú er tími þessa oflofs að verða liðinn. Málefnalegri greinar í Fréttablaðinu taka loksins við kyndlinum.
Kostar klof að ríða röftum

Skuldatryggingaálag á vexti, sem íslenzka ríkið greiðir, er komið upp fyrir IceSave vextina. Við viljum ekki greiða þá vexti, gott og vel. Álagið helzt þá áfram hátt, ef einhver vill lána til verklegra framkvæmda. Landsvirkjun og Orkuveitan og Vegagerðin fá bara okurlán. Engar stórvirkjanir og engin göt í fjöll. Nánast engar verklegar framkvæmdir meðan skuldatryggingaálag á lán til Íslands er í skýjum. Lækkar ekki fyrr en eftir friðarsamninga við útlandið. Það fróar þjóðrembunni og viðheldur afneituninni að rífa kjaft við útlendinga. En það kostar klof að ríða röftum. Kostar milljarða á viku.
Getulausir ráðherrar

Árna Páli Árnasyni félagsráðherra mistókst að slá skjaldborg um heimilin. Úrræði hans komu seint og höfðu almenna óánægju í för með sér. Skildu illa milli ríkra og fátækra. Hefði þó verið hægt með þaki á afskrift skulda. Hann er óhæfur ráðherra með vonda ráðgjafa. Aðrir ráðherrar Samfylkingarinnar eru svipaðir. Kristján Möller er úti að aka við að þjónusta kjördæmið. Katrín Júlíusdóttir getur ekki útskýrt, að afneitun IceSave hindrar fjármögnun stórvirkjana. Jóhanna Sigurðardóttir og Össur Skarphéðinsson verja tæpast málstað Íslands erlendis. Ráðherra Samfylkingarinnar skortir starfsgetu.
Afskiptalítill blóraböggull

Matsnefnd Jónasar Haralz réð Má og Arnór sem bankastjóra Seðló. Miðaði við, að þeir höfðu starfað í bankanum, þegar hann var í ruglinu. Tók þá félaga fram yfir hina, sem höfðu gagnrýnt ruglið í bankanum. Slíkt kann ekki góðri lukku að stýra. Jónas er ekki eins klár og margir halda, bara gamall kall, fastur í úreltri frjálshyggju. Ríkisstjórnin hafði ekki afskipti af þessu fremur en ráðningum annarra bankastjóra í ríkiskerfinu. Fyrir bragðið eru alls staðar á oddinum spillingargaurar, sem hossa kennitöluvíkingum og eignarhaldsfélögum. En ríkisstjórninni verður kennt um rangindi bankanna.
Öðrum kennt um eigið rugl

Ruglið í heimskri þjóð frelsar hana ekki undan vandanum. Davíð brenndi 300 milljörðum í bankareddingar og Geir brenndi 300 milljörðum í bankakaup. Við verðum að borga það. Þess vegna þýðir ekki að gráta niðurskurð opinberrar þjónustu og hærri skatta. Þess vegna þýðir ekki að gráta hærri höfuðstól og hærri vaxtagreiðslur lána. Þetta hrikalega dæmi skilur heimska þjóðin ekki. Enda ætlar hún að kjósa Sjálfstæðisflokkinn til valda í næstu kosningum. Hún vill líka neita að greiða IceSave. Og heimtar vafalaust, að skuldir hennar verði með sjónhverfingum látnar hverfa. Kjósendur kenna öðrum um eigið rugl.
Ólíkar prófkjörsfréttir

Prófkjör Samfylkingarinnar vakti minni athygli en Sjálfstæðisflokksins fyrir skömmu. Þá fengu notendur fjölmiðla mikið að vita um frambjóðendur, en lítið núna. Þá kepptust fjölmiðlar við að lýsa prófkjörsdeginum í Reykjavík og talningunni að honum loknum. Nú var nánast grafarþögn um þetta. Í báðum tilvikum voru margir í boði um góð sæti. Og oddvitarnir báðir eru óbein formannsefni í flokkum sínum. Voru frambjóðendur Sjálfstæðisflokksins meira spennandi en Samfylkingarinnar eða höfðu þeir sterkari nærveru? Kannski telja blaðamenn flokkana mismerka. Sjálfstæðisflokkurinn er jú Flokkurinn.
Þjóðrembd meiðyrðahugmynd

Það fróar þjóðrembunni og viðheldur afneituninni að kæra Gordon Brown og Alastair Darling. Max Keiser álitsgjafi vill kæra þá í Bretlandi fyrir hryðjuverk og meiðyrði. Hvað í ósköpunum græðum við á því? Brezkir dómstólar mundu dæma þeim í hag, þótt þeir væru sekir. Hugleiðingar í þessum dúr eru ekkert annað en hugarfróun, sem kemur að engu gagni. Við erum í stríði við útlandið allt. Losnum ekki úr því stríði með meiðyrða- og hryðjuverkakærum. Við losnum með því að þrúkka um niðurstöðu málsins. Verðum um leið að sætta okkur við, að allt málið er ósanngjarnt og verður á endanum ósanngjarnt.
Fésbók er ekki einkalíf

Fésbók er sumpart áróður. Þannig talar Hrannar Arnarson á fésbókinni. Hún er líka auglýsing. Höfundar auglýsa þar bækur og diska. Og bloggarar kynna þar bloggið sitt. Fésbók er laus við að vera eitthvert einkalíf. Að vísu geta menn notað stillingar á “privacy settings” til að forðast snuðrara. Til að loka fyrir myndir og skoðanir til dæmis. En gera það fæstir. Ráðningarstofur og vinnuveitendur lesa fésbókina. Einkum er fésbókin fínt tæki til að hefja stemmningu til vegs. Ég fæ daglega óskir um að taka þátt í hinu og þessu átaki. Frægasta dæmið er áskorunin á forsetann um að synja IceSave-ábyrgð.
Þverpólitískur farvegur

Þrisvar mistókst að semja um IceSave. Þriðja útgáfan verður felld með þjóðaratkvæði. Fyrra ferli af hálfu ríkisstjórna Geirs Haarde og Jóhönnu Sigurðardóttur hefur gengið sér til húðar. Nú er bezt að halda áfram í pólitískum farvegi flokksformanna. Ferðin til Haag er fyrsta skrefið á þeirri leið. Vonandi verður hægt að ná þessu leiða amáli úr flokkspólitísku þjarki. Breytir samt ekki þjóðaratkvæðagreiðslunni. Raunar hefði málið alltaf átt að vera í þverpólitískum farvegi. Of seint er að gráta það nú. Við höfum greitt IceSave þjarkið dýru verði og munum gera það enn um sinn.
Aftur á upphafsreit

Íslendingar verða að fara á upphafsreit í IceSave, þótt það kosti þurrð á erlendu lánsfé. Menn verða bara að játa, að það hafi verið mistök Geirs Haarde og Davíðs Oddssonar að viðurkenna IceSave. Og mistök Árna Mathiesen að undirrita játninguna. Tvær ríkisstjórnir Jóhönnu Sigurðardóttur hafa síðan reynt að spila úr játningunni og ekki tekizt. Við viljum strika yfir alla þá vinnu. Við viljum, að Bretland og Holland taki aukinn hluta af ábyrgðinni á IceSave og að vextir verði lækkaðir. Meirihluti Íslendinga viðurkennir, að Ísland verði að borga líka. En sættir sig ekki við kjörin.
Hella andmælir Reykjavík

Forustumenn hestamannafélaga á Suðurlandi andmæla landsmóti í Reykjavík. Vilja heldur Hellu, þar sem landsmót hafa oftar verið. Segja fólk vilja koma saman í dreifbýli. Of dýrt sé að hafa landsmót á mörgum stöðum. Miklu þurfi að kosta í endurbætur í Reykjavík. Færri hafi mætt á landsmót í Reykjavík en á Hellu. Hins vegar er sagt, að betur fari um hesta og keppendur í borginni, þar sé fullt af hesthúsum. Erlendir og innlendir gestir eigi þar auðveldara með að fá gistingu. Sumt fólk vilji ekki búa á háværum tjaldsvæðum. Raunar er þetta þekkt rifrildi um mismun á aðstæðum í strjálbýli og þéttbýli.
Smjörklípa hrunverjans

Formaður hrunflokksins talar núna svona um ríkisstjórn Geirs Haarde: Aldrei mundi nást nein sátt í Icesave-málinu hér á landi gagnvart kröfu þeirra, “sem ríkisstjórn Íslands hefði samþykkt”, að þeir fengju allt sitt greitt. Bjarni Benediktsson þykist tala um ríkisstjórn Jóhönnu Sigurðardóttur. En það var stjórn Geirs Haarde og þáverandi seðlabankastjóri, Davíð Oddsson, sem skuldbundu Ísland skriflega. Arftakarnir reyndu að spila úr þeirri vondu stöðu með litlum árangri. Formaður hrunverja talar í Haag eins og hann beri alls enga ábyrgð á forustu sinni haustið 2008 fyrir þingflokki hrunverja.
Ólíkt höfumst við að

Tony Blair var yfirheyrður fyrir opnum tjöldum í Bretlandi í gær vegna stríðsins gegn Írak. Brezka sannleiksnefndin starfar fyrir opnun tjöldum eins og bandarískar sannleiksnefndir. Íslenzka sannleiksnefndin starfaði hins vegar í kyrrþey. Hún telur Íslendinga ekki nógu þroskaða til að horfa á yfirheyrslur embættis- og stjórnmálamanna í sjónvarpi. Bandarískir og brezkir kjósendur eru hins vegar taldir mega það. Sá er munurinn á viðhorfi kerfiskarla til kjósenda hér á landi og erlendis. Páll Hreinsson formaður umgengst Íslendinga eins og fávita. Kannski hefur hann bara rétt fyrir sér.
Hált á siðferðis-svelli

Júlíus Vífill Ingvarsson keypti annað sætið í framboði Hrunverja í borginni. Keypti úthringingakerfi, sem boðið var á átta milljónir króna. Kerfið náði yfir 20 þúsund manns. Hefur varla fengið það á minna en sex milljónir. Aðrir frambjóðendur urðu langleitir, því að óskað hafði verið, að þeir héldu kostnaði innan við hálfa aðra milljón. Töldu um það vera heiðursmanna-samkomulag. Fleirum varð hált á siðferðis-svellinu þessa daga. Séra Bjarni Karlsson braut prófkjörsreglur hjá Samfylkingunni, auglýsti í Fréttablaðinu. Baðst svo afsökunar eins og Ásbjörn kvótagreifi. Og glotti. 2007-týpur.
Ljáið ekki máls á töf

Skil ekki, að meirihluti ríkisstjórnarinnar á Alþingi ljái máls á frestun sannleiksskýrslunnar. Andmælaréttur á skýrslu er hugtak, sem Páll Hreinsson nefndarformaður fann upp til að tefja. Gott er að safna andmælum kontórista, en þau mega koma síðar, þegar þeir eru tilbúnir. Nefndin getur svo komið saman aftur til að andmæla andmælunum, ef henni sýnist. Alþingi bað um skýrslu, ekki um langvinnt samtal úti í bæ. Skýrslan átti að berast fyrir þremur mánuðum. Hún er nú tilbúin og nefndarmenn dylgja furðulega um efni hennar. Hún fer nú til tuga manna, sem munu leka sumir hverjir. Enga töf!
Sitjandi verðkönnun

Hálfan annan tíma kostar að kanna verð í fiskbúðum á höfuðborgarsvæðinu, ef farið er alla leið í Hafnarfjörð. Skrifa niður verðið á stöðunum. Það væri alvöru-könnun. Ég hef lengi beðið eftir slíkri. Hún hefur ekki komið í heilt ár. Fréttablaðið situr hins vegar á rassinum og hringir. Síminn er alls góðs maklegur, en kemur ekki í stað vettvangs-rannsóknar. Fisksalarnir svara eins og bezt hljómar eða neita að svara. Enda vantar allar dýrustu og vinsælustu búðirnar í verðkönnun gærdagsins. Könnunin gaf skakka mynd af svigrúmi fiskverðs til neytenda. Fátækir fjölmiðlar fara of lítið á vettvang.
Furðulegt hátterni banka

Bankarnir taka ekki mark á fjármálastefnu stjórnvalda. Þeir höndla almúgann af meiri hörku en gert var ráð fyrir. Leggja sig í líma við að vera ljúfir við víkingana, sem settu þjóðina á hausinn. Úrræði bankanna fyrir almenning duga ekki að mati fjögurra af hverjum fimm, sem kynnast þeim. Ekkert er hins vegar nógu gott fyrir víkinga. Bankar hjálpa þeim að flakka í kennitölum. Að skilja skuldir eftir í galtómum eignarhaldsfélögum og halda áfram rekstri í nýjum. Reyna að kæfa góð fyrirtæki með því að mylja undir hallarekstur víkinganna. Með furðulegu hátterni eru bankarnir að drepa ríkisstjórnina.
Erum við stödd í gamanleik?

Hálfur sólarhringur er síðan Steingrímur stakk sér upp í flugvél með Bjarna og Sigmundi Davíð. Ætla að hitta fjármálaráðherra Bretlands og Hollands. Jóhanna er víðs fjarri. Blaðurfulltrúar og ímyndunarfræðingar hennar komu af fjöllum. Eða eru þar enn. Sennilega er einhver skýring á þessari uppákomu án aðildar Samfylkingarinnar. Gott væri, að þjóðin fengi að vita skýringuna, ef einhver er. Leikararnir koma inn á svið á rugluðum tímum og ráðagerðir fara í kross. Þrír flokksformenn þurfa að upplýsa, hvort þeir séu í gamanleik að hætti Molière. Kannski eru þeir í Ímyndunarveikinni. Eða í Mannhataranum.
Fínir greifar á fundi

Tveir fínustu útrásargreifar landsins eru núna saman í Davos. Ólafur Ragnar Grímsson og Björgólfur Thor Björgólfsson hlusta þar á útskýringar auðjöfra heimsins. Hvers vegna kreppan er ekki þeim sjálfum að kenna. Heldur hafi hún bara komið eins og þruma úr heiðskíru lofti. Gott er, að vinirnir skuli vera saman í andrúmslofti, sem þeir kunna við. Greifar með greifum, það er málið. Þeir vilja báðir vera sem mest erlendis, enda eru aðstæðurnar smávaxnar hér á landi. Og sumpart ekki vingjarnlegar. Sameiginlegt eiga svo greifarnir, að smælingjarnir á Íslandi borga undir þá. “Með einum eða öðrum hætti”.
Heimskokkurinn hættir

Langfrægasti kokkur heims hyggst loka El Bulli árin 2012 og 2013. Í tvö ár verða 2007-týpurnar að vera án þrjátíu rétta efnafræði-máltíða. Margir fara að gráta, því að tvær milljónir manna reyna að panta borð á hverju ári. En aðeins 8000 fá sæti. Ferran Adria ætlar árin tvö að semja uppskriftir. Hann er efnafræði- eða sameindakokkur. Býr til rör og perlur, froður og hlaup. Gerir fljótandi hráefni fast og fast hráefni að froðu. Býr til kavíar-perlur úr ólífum og sogrör úr vínediki. Hvort um sig er 2ja daga vinna. 2007-týpur taka andköf af hrifningu og borga 40.000 krónur á mann fyrir úrkynjunina.
Vaða eld og brennistein

Skil ekki Finn Sveinbjörnsson og Birnu Einarsdóttur og allra sízt Ásmund Stefánsson. Bankastjórar vaða eld og brennistein til að þjóna siðleysingjum, sem komu Íslandi á hausinn. Ásmundur vill þar á ofan halda úti gjaldþrota fyrirtækjum á kostnað okkar til að ryðja góðum fyrirtækjum til hliðar. Saman telja þau, að þeir séu færastir að reka fyrirtæki, sem sannanlega hefur mistekizt að reka fyrirtæki. Elska rugluðu græðgisfuglana. Engin heil brú er í að pukrast undir bankaleynd við að koma fyrirtækjum aftur í eigu fyrri eigenda. Með siðlausu kennitöluflakki, bankaleynd og duldum afskriftum.
Allt við það sama í bönkunum

Enn leka milljarðar milli gjaldþrota kennitölufélaga. Jón Ásgeir Jóhannesson fékk milljarð hjá Pálma Haraldssyni úr Fons til að bjarga eignarhaldi sínu á 365-miðlum. Skiptastjóri Fons vill fá milljarðinn til baka. Ólafur Ólafsson hélt eignarhaldi á Samskipum með að skipta úr Kjalari yfir í nýja kennitölu, SMT-Partners. Arion-banki aðstoðaði Ólaf við kennitöluskiptin og fullyrðir, að engar skuldir séu afskrifaðar. Líklega lýgur bankinn, enda hvílir leynd yfir ferlinu. Ríkissaksóknarar hrunsins þurfa að finna, hvort afskrifað sé í kyrrþey. Brask ærulausra segir okkur, að allt sé við það sama í bönkunum.
Skríll og limlestingar

Andófsfólk stóð ekki fyrir slagsmálum á Alþingi fyrir ári. Samkvæmt myndum í sjónvarpi réðust þingverðir og löggur á það, þar sem það gargaði á pöllum Alþingis. Löggurnar voru fruntalegar og andófsfólkið varðist varla. Út í hött er að saka það um limlestingar og kalla það skríl. Ef þingverðir og löggur hafa slasast í æsingi sínum, var það þeirra eigin vandi. Andófsfólkið réðist ekki á neinn og lét ekki hendur skipta. Kæra skrifstofu Alþingis er út í hött og viðtökur óhæfa ríkissaksóknarans einnig. Helgi Bernódusson og Valtýr Sigurðsson eru alkunnir kjánar. Farsælast er að svæfa þetta bullmál.
Skýrslan er tilbúin

Fráleitt er að fresta þjóðaratkvæðinu. Allir bíða eftir niðurstöðunni og viðræður málsaðila eru í salti á meðan. Enn fráleitara er að skýrsla sannleiksnefndarinnar komi út að loknu þjóðaratkvæði. Svo vel vill til, að skýrslan er tilbúin. Aðeins eru eftir athugasemdir málsaðila og viðbrögð sannleiksnefndar við þeim. Þess vegna getur Alþingi hafnað ósk nefndarinnar um frestun. Alþingi heimtar bara að fá skýrsluna strax í núverandi ástandi. Fellst hins vegar á, að athugasemdir komi ekki fyrr en eftir mánuð og nefndarviðbrögð mánuði síðar. Annars fer skýrslan fljótt að leka.
Álftanes er Ísland

Kaffistofa Pressunnar ber saman Álftanes og Ísland, gjaldþrota fyrirbæri. Eftirlitsnefnd sveitarfélaga leikur hlutverk Alþjóða gjaldeyrissjóðsins og ríkissjóður hlutverk Evrópusambandsins. Flottur samanburður frá orði til orðs. Fyrrum oddviti hreppsins er í sömu afneitun og fyrrverandi ríkisstjórn í víðara samhengi. Hefur allt á hornum sér, sakar utanhreppsaðila um vonzku. Vill ekki spara neitt. Er bara sami lúðinn og þjóðin sjálf. Gersamlega úti að aka í pólitík og neitar að borga. Álftanes er Ísland í hnotskurn. Fyrirlítur utanhrepps-stofnanir og biður þær jafnframt um að hjálpa sér.
Ólafur Ragnar á útrásarþingi

Enn einu sinni er hátíð alþjóða auðvaldsins er haldin í Davos í Sviss í þessari viku. Þótt allar kennisetningar hátíðarinnar um bankafrelsi og flæði fjármagns hafi reynzt hjóm eitt. Þar mæta helztu útrásarvíkingar heimsins með spámönnum sínum og galdrakörlum. Áður mættu þar Davíð Oddsson og Geir H. Haarde. Þá voru þeir topparnir á íslenzkum þætti þessarar stefnu, þótt þeir séu nú hrjáðir og smáðir. Í þetta sinn er það Ólafur Ragnar Grímsson forseti sem mætir. Verður þar næsta upplitsdjarfur eftir synjun laganna um IceSave ríkisábyrgð. Það hæfir vel, að klappstýra útrásarinnar sé fyrst á vettvang.
Kvótagreifar tefja tímann

Grátkór kvótakónga reynir að hindra framgang stefnu ríkisstjórnarinnar og þjóðarinnar í kvótanum. Þjóðin á kvótann og vill endurheimta hann úr klóm kvótagreifa. Þeir veðsettu kvótann og hann getur því runnið til ríkisins. Ríkisstjórnin á að heimta útgerðarveðin úr höndum bankanna á móti framlögum ríkisins til bankanna. Kvótagreifarnir þæfast fyrir, neita til skiptis að mæta á fundi og heimta meiri samráðstíma. Reyna að drepa málinu á dreif. Vandinn felst í mistökum Jóns Bjarnasonar sjávarútvegsráðherra, sem bauð afætunum upp á viðræður. Þær eru bara tímaeyðsla. Afæturnar tefja tímann.
Kvótagreifi Flokksins

Ásbjörn Óttarsson, kvótagreifi og þingmaður, skautaði í Kastljósi. Tók bara alveg óvart tugi milljóna í arð út úr gjaldþrota útgerð. Raunar var það bara látinn endurskoðandi, sem ákvað! En kvótagreifi til tuttugu ára vissi bara alls ekki, að hann braut lög. Nýr Árni Johnsen í Flokknum. Fetar í fótspor Bjarna Benediktssonar formanns, sem tók þátt í að ræna bótasjóði Sjóvá á kostnað almennings. Og Þorgerðar Katrínar Gunnarsdóttur, sem fékk afskrifað hundrað milljón króna kúlulán. Flokkurinn setti auðvitað Ásbjörn í nefnd um sannleiksskýrsluna langþráðu. Auðvitað styðja kjósendur flokk glæframanna.
Ríkisstjórnin er valdalítil

Jóhann Hauksson álitsgjafi segir satt. Ríkisstjórnin stjórnar ekki landinu, heldur fer undan í flæmingi. Stjórnar ekki bönkunum og hafði aldrei neina stjórn á skilanefndum þeirra. Hrunverjar hafa tekið Íslandsbanka. Stjórnin stjórnar ekki Ríkisútvarpinu, þar ræður Páll. Stjórnar ekki kvótakerfinu, kvótagreifar hafa náð undirtökunum. Allra sízt ræður stjórnin ferðinni í IceSave. Þar ráða hrunverjar með hjálp Ögmundar og Ólafs Ragnars. Stjórnin hefur enga burði til að bera hönd fyrir höfuð sér. Þar er Steingrímur einn á vakt og kemst ekki yfir allt. Það er Sjálfstæðisflokkurinn sem stjórnar.
Hvar eru hinir ráðherrarnir?

Það er rétt hjá

Sölva Tryggvasyni. Steingrímur Sigfússon er eini starfandi ráðherra ríkisstjórnarinnar. Hann er á þönum frá morgni til kvölds. Ætíð reiðubúinn að svara fyrir gerðir ríkisstjórnarinnar. Aðrir ráðherrar eru týndir. Einkum er hávær fjarvera Jóhönnu Sigurðardóttur frá veruleikanum. Hún á að vera á flandri um Evrópu til að laga stöðu Íslands í umheiminum. En hún getur það ekki, er óhæf í starfið. Sama er að segja um alla ráðherra Samfylkingarinnar, eins og þeir leggja sig. Þetta eru blýantsnagarar, sem bíða eftir næsta útborgunardegi. Þar að auki þjást þeir af greindarskorti.
Aðgerðaleysi virkar ekki

Andrés Jónsson skrifar merkan pistil í blogg sitt um veikt framkvæmdavald í höndum Jóhönnu Sigurðardóttur. Hún láti slæma hluti gerast afskiptalítið. Tilefnið er ráðning Friðriks Sófussonar sem stjórnarformanns Íslandsbanka. Andrés varar líka við, að mistök Árna Tómassonar stjórnarmanns muni koma niður á ríkisstjórninni. Árni er frændrækinn og flokksrækinn sem Framsókn gamla tímans. Andrés er samfylkingarmaður og hvetur Jóhönnu til að taka starfið fastari tökum. Stjórnarforustan þurfi að verða sterkari og hún megi ekki stjórnast af ótta við óvinsældir. Stjórnarandstaðan er ríki í ríkinu.
Viðbætur geta komið síðar

Það er beinlínis ólöglegt, ef sannleiks-karlarnir skila ekki skýrslu sinni fyrir 1. febrúar. Alþingi getur þvingað nefndina til að skila henni strax. Ég styð skoðun Sigmundar Davíðs Gunnlaugssonar, formanns Framsóknar. Hann vill, að skýrslunni sé skilað strax og viðbætur geti komið síðar. Ófært er að fresta þjóðaratkvæðinu, sem annars yrði nauðsynlegt. Alþingi ber að taka fram fyrir hendur nefndar, sem er úti á túni. Frestunin er bara tilraun Páls til að draga málið fram á sumar. Og hvar er konan í nefndinni, er hún týnd? Tókst Páli Hreinssyni að reka hana fyrir að vera ekki innvígð og innmúruð?
Hrunverjar í Íslandsbanka

Helmingaskiptaflokkarnir tveir fengu bankaráðsmenn Íslandsbanka. Fyrrverandi varaformaður og ráðherra Hrunflokksins er formaður. Formaður skilanefndar er svo fulltrúi hins helmingaskiptaflokksins, ættarlaukur Framsóknar. Árni Tómasson er höfundur þessa valdaráns sem formaður skilanefndarinnar. Þetta er bara orðið eins og í gamla daga. Hrunverjar passa hver upp á annan. Þeir stjórna bönkunum, embættunum og dómstólunum. Ríkisstjórnin hrekst bara undan veðrum og vindi í IceSave. Fyrir rest verður öllum kærum vegna hrunsins kastað út úr Hæstarétti. Þar hafa hrunverjar öll tök eins og annars staðar.
Fjársjóðurinn í Gullveginum

Búinn að auka reiðleiðabanka minn á vefnum upp í 800 leiðir. Sumpart eru það leiðir, sem ég hef farið. Sumpart hundrað ára gamlar leiðir af kortum danska herforingjaráðsins. Og sumpart leiðir á nýjum útivistarkortum. Notendur sjá leiðirnar á kortum í tölvum sínum og staðsetningartækjum. Allt er það frítt. Gömlu leiðirnar hafa sagnfræðilegt gildi, saga samgangna á Íslandi er enn óskrifuð. Ein leiðin heitir Gullvegurinn, því að þar glataði sauðakaupmaður gullpeningasjóði. Útivistarleiðirnar tengja núið við gamla samgöngutækni. Og leiðirnar mínar endurvekja mér kynslóðaminni um farandlíf Herúla í Evrópu.
Þið getið síað Ástþór

Simmi og Jói eiga ekki að ergja sig á ruslpósti frá Ástþóri tómatsósumanni. Verra væri að fá frá honum gamaldags pappírsbréf í pósti. Eða skeyti með sérstökum sendiboða. Tölvupóst er auðvelt að grisja. Við notum síu til að losna við linnulausan póst frá einum eða fleirum. Fljótara er að losna við tölvupóst en nokkurn annan póst. Við þurfum ekki einu sinni að sjá, að hann hafi borizt. Ekki þarf að láta tölvupóst fara í taugarnar á sér. Minn póstur er svo vel síaður, að ég fæ bara tuttugu bréf á dag gegnum síuna og þar af fara tólf beint í þar til gerðar möppur. Sem ég skoða kannski eftir viku.
Gufusoðnar með bráðnu smjöri

Kartöflur eru hversdagsmatur, eru bara kartöflur. Áður voru þær kolvetni fátækra. Margir Írar lifðu á þeim og dóu síðan í uppskerubresti. Hefðbundið er í Norður-Evrópu að hafa kartöflur með kjöti og fiski. Sumum leiðist að borða þær soðnar. Því er reynt að matreiða þær á ýmsan hátt. Frægast er að skera þær í fingur og djúpsteikja. Eru einnig sneiddar og síðan ostbakaðar. Ennfremur soðnar og stappaðar og síðan steiktar, bakaðar eða grillaðar. Margir kokkar nostra ótrúlega við kartöflur. Mörghundruð uppskriftir eru að kartöflum. En ætli þær séu ekki bara beztar gufusoðnar með bráðnu smjöri?
Skýrsluna á borðið STRAX

Ekki skortir stórkarlalegar yfirlýsingar karlanna í sannleiksnefndinni. Annar segist vera gráti næst og hinn segir skýrsluna vera svarta. En við höfum ekki enn fengið að sjá hana. Þeir dylgja bara og liggja á plagginu. Og nú á að fresta henni fram yfir þjóðaratkvæði um IceSave. Fljótsagt er, að það gengur alls ekki. Alþingi ber að taka málið strax úr höndum nefndarinnar og birta skýrsluna eins og hún er núna. Síðbúnar athugasemdir embættismanna geta birzt síðar. Alls ekki gengur, að þessi lata nefnd, sem þegar er búin að brjóta einn frest, fái annan frest. Við þurfum skýrsluna á borðið STRAX.